ΚΑΝΟΝΙΣΜΟΣ (ΕΚ) αριθ. 702/1999 ΤΗΣ ΕΠΙΤΡΟΠΗΣ

της 31ης Μαρτίου 1999

για τροποποίηση του κανονισμού (ΕΚ) αριθ. 504/97 όσον αφορά τις λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στην παραγωγή στον τομέα των μεταποιημένων προϊόντων με βάση τα οπωροκηπευτικά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 2199/97(2), και ιδίως το άρθρο 4 παράγραφος 9,

Εκτιμώντας:

ότι ο κανονισμός (ΕΚ) αριθ. 2201/96 ορίζει στο άρθρο 6 παράγραφος 3 ότι η κατανομή των ποσοστώσεων για κάθε ομάδα προϊόντων μεταξύ των κρατών μελών πραγματοποιείται κάθε χρόνο ανάλογα με τον μέσο όρο των ποσοτήτων που παρήχθησαν και για τις οποίες τηρήθηκε η ελάχιστη τιμή κατά τη διάρκεια των τριών προηγουμένων περιόδων εμπορίας·

ότι ο κανονισμός (ΕΚ) αριθ. 504/97 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1590/98(4), ορίζει, στο άρθρο 6 παράγραφος 1, ότι συνάπτεται προκαταρκτική σύμβαση για τα προϊόντα με βάση τις τομάτες, το αργότερο στις 16 Φεβρουαρίου κάθε έτους· ότι τα κράτη μέλη μπορούν να αναβάλουν την εν λόγω ημερομηνία έως τις 16 Μαρτίου· ότι το άρθρο 11 παράγραφος 4 του εν λόγω κανονισμού ορίζει ότι η αίτηση για τη χορήγηση ενίσχυσης στην παραγωγή πρέπει να υποβληθεί στις αρμόδιες αρχές το αργότερο την 1η Φεβρουαρίου της σχετικής περιόδου· ότι το άρθρο 17 παράγραφος 2 προβλέπει ότι τα κράτη μέλη πρέπει να κοινοποιούν το αργότερο την 1η Απριλίου κάθε έτους τα οριστικά στοιχεία της σχετικής περιόδου εμπορίας·

ότι τα στοιχεία σχετικά με κάθε περίοδο εμπορίας δεν είναι διαθέσιμα παρά μόνο από την 1η Απριλίου· ότι, κατά συνέπεια, δεν είναι δυνατό να πραγματοποιηθεί εγκαίρως η κατανομή που προβλέπεται στο άρθρο 6 παράγραφος 3 του κανονισμού (ΕΚ) αριθ. 2201/96 ώστε να υπογραφούν οι προκαταρκτικές συμβάσεις· ότι, κατά συνέπεια, είναι αναγκαίο να παραταθεί η ημερομηνία υποβολής αίτησης για χορήγηση ενίσχυσης στις αρμόδιες αρχές, στις 15 Δεκεμβρίου της σχετικής περιόδου εμπορίας·

ότι είναι αναγκαίο, λαμβανομένης υπόψη της προαναφερόμενης προσαρμογής, να προσαρμοσθούν ορισμένες διατάξεις του κανονισμού (ΕΚ) αριθ. 504/97 στη νέα αυτή κατάσταση, και κυρίως η ημερομηνία κοινοποίησης των οριστικών στοιχείων της περιόδου, στην Επιτροπή, κατά την ημερομηνία υπογραφής των προκαταρκτικών συμβάσεων, η διαβίβασή τους στις αρμόδιες αρχές των κρατών μελών, καθώς και η κοινοποίηση των συμβάσεων αυτών στην Επιτροπή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 504/97 τροποποιείται ως εξής:

1. Στο άρθρο 6 παράγραφος 1, το πρώτο εδάφιο αντικαθίσταται από το ακόλουθο κείμενο:

"1. Όσον αφορά τις τομάτες, συνάπτεται προκαταρκτική σύμβαση, πριν από τις συμβάσεις που αναφέρονται στο άρθρο 7 παράγραφος 1, το αργότερο τη δέκατη εργάσιμη ημέρα που υπολογίζεται, από τη δημοσίευση στην Επίσημη Εφημερίδα των Ευρωπαϊκών Κοινοτήτων, της κατανομής των ποσοστώσεων για κάθε ομάδα προϊόντων μεταξύ των κρατών μελών."

2. Στο άρθρο 11, η παράγραφος 4 αντικαθίσταται από το ακόλουθο κείμενο:

"4. Όσον αφορά τα προϊόντα με βάση τα ροδάκινα, τα αχλάδια ή τις τομάτες, η αίτηση υποβάλλεται μια μόνο φορά για κάθε περίοδο εμπορίας. Η αίτηση πρέπει να παραληφθεί από τις αρμόδιες αρχές, το αργότερο, για κάθε περίοδο εμπορίας:

- στις 15 Δεκεμβρίου για τα προϊόντα με βάση τις τομάτες,

- την 1η Φεβρουαρίου για τα προϊόντα με βάση τα ροδάκινα ή τα αχλάδια."

3. Στο άρθρο 13 παράγραφος 1:

- η ημερομηνία "30 Νοεμβρίου" της πρώτης φράσης αντικαθίσταται από την ημερομηνία "30 Οκτωβρίου",

- η ημερομηνία "25 Νοεμβρίου" στο στοιχείο β) αντικαθίσταται από την ημερομηνία "25 Οκτωβρίου".

4. Στο άρθρο 17 σημείο 2, η εισαγωγική φράση αντικαθίσταται από το ακόλουθο κείμενο:

"2. Το αργότερο:

- στις 15 Φεβρουαρίου για τα προϊόντα με βάση τις τομάτες,

- την 1η Απριλίου για τα προϊόντα με βαση τα ροδάκινα ή τα αχλάδια,

τα ακόλουθα στοιχεία:"

Άρθρο 2

Ο παρών κανονισμός εφαρμόζεται από την περίοδο εμπορίας 1999/2000, εξαιρέσει του άρθρου 1 σημείο 2, το οποίο εφαρμόζεται από την περίοδο εμπορίας 2000/01.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 303 της 6.11.1997, σ. 1.

(3) ΕΕ L 78 της 20.3.1997, σ. 14.

(4) ΕΕ L 208 της 24.7.1998, σ. 11.